<classify> ILI kuimarisha ufugaji bora, Ranchi ya Mifugo ya Kongwa, Dodoma, imeshauri wananchi kununua ngombe wa kufuga kwa ajili ya nyama na maziwa kutoka ranchi zaidi ya 10 nchini.Akizungumza katika Maonesho ya Nanenane mkoani Dodoma, Ofisa Mifugo wa Ranchi ya Kongwa, mkoani Dodoma, Edmund Magule aliwataka wananchi kutumia fursa ya uwepo wa mifugo bora kununua mifugo kwa ufugaji bora.Alisema wananchi wanatakiwa kuchangamkia ngombe wanaopatikana ranchi ya Kongwa na nyingine, bora kwa ufugaji, wanavyotunzwa, kulishwa na kunyweshwa pamoja na kutibiwa.Alisema ndama wa miaka miwili anauzwa Sh milioni 1.5 na mitamba inauzwa bei hiyo hiyo, lakini ngombe wanauzwa wakiwa wana mimba kwa ajili ya kuanza kuzaa na kutoa maziwa pia.Alisema ngombe ndama wanaweza kutoa maziwa lita 10 katika mkamuo mmoja na mara mbili mikamuo miwili, lakini uzao wa pili maziwa huongezeka hadi lita 30 kwa mkamuo mmoja na mara mbili kwa mkamuo wa pili. Magule alisema katika uzao wa watatu, ngombe huyo anaweza kutoa lita 40 na mara mbili kwa siku, lakini uzao unaofuata maziwa hupungua.Ranchi ya Kongwa ambayo ndiyo kubwa zaidi kutokana na kuwa na ngombe 10,118, mazizi 11, kuwa katika eneo kubwa la hekta 38,000, inazalisha ngombe bora wa kufuga, nyama na maziwa ya kiwango cha kimataifa, alisema.Alisema ufugaji ngombe ni rahisi kwa vile anaweza kula nyasi za kawaida, mabua, mashudu na kuchanganywa na pumba, hivyo wananchi wa kawaida wanaweza kumudu kutunza na kufuga ngombe kwa urahisi zaidi  <topic>: KITAIFA 